འོན་ཀྱང་།བཀའ་འགྱུར་དུ་བཞུགས་པའི་འཕགས་པ་བློ་གྲོས་རྒྱ་མཚོས་ཞུས་པའི་མདོ་ལ་བམ་པོ་བཅུ་དང་།ལེའུ་བཅུ་གཉིས་བཞུགས་ཤིང་།དེའི་ནང་དུ་གོང་གི་ཚིགས་བཅད་དེ་ལྟ་བུ་ཞིག་རྩ་བ་ཉིད་ནས་མེད་ལ།མདོ་དེ་རྒྱ་གར་གྱི་མཁན་པོ་ཛི་ན་མི་ཏྲ་དང་།དཱ་ན་ཤཱི་ལ་དང་།བུདྡྷ་པྲ་བྷ་དང་།ཞུ་ཆེན་གྱི་ལོཙྪ་བ་བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་སྐད་གསར་བཅད་ཀྱིས་ཀྱང་བཅོས་ནས་གཏན་ལ་ཕབ་པར་དཀར་ཆག་རྣམས་སུ་ཡོངས་གྲགས་ཡིན་པས་འགྱུར་གཞན་ཡང་མེད།འདིའི་ལེའུ་དགུ་པ་ནི་བསྔོ་བའི་ལེའུ་ཡིན་མོད།དེ་ཡང་ཚིག་ལྷུག་གི་རྣམ་པ་ཅན་ཡིན་པ་དང།རྒྱ་མཚོ་དང་ཆུ་ཐིགས་ཀྱི་དཔེར་བྱས་ནས་བསྔོ་བའི་ཕན་ཡོན་སྟོན་པའི་ཚིག་ཀྱང་བཙལ་ནས་མི་རྙེད་དོ།།